**Saeimas Valsts pārvaldes un pašvaldības komisijai**

Saistībā ar Eiropas Latviešu apvienības priekšlikumiem papildus adreses diasporai piemērošanai, kas tika daļēji skatīti 2020.gada 22.aprīļa Saeimas Valsts pārvaldes un pašvaldību komisijas sēdē saistībā ar likumprojektu “Grozījumi Dzīvesvietas deklarēšanas likumā”, Ministru kabinets informē par turpmāko.

Minēto priekšlikumu izskatīšana ir iekļauta Diasporas konsultatīvās padomes rīkotajās darba grupās *Rīcības plāna darbam ar diasporu 2021.-2023.gadiem* izstrādei. Starpnozaru darba grupas plāna izstrādei rīko Ārlietu ministrija sadarbībā ar citām valsts institūcijām, pašvaldībām un nevalstiskajām organizācijām, galvenokārt, diasporas organizācijām. Eiropas Latviešu apvienības priekšlikumu izskatīšana jau ir uzsākta remigrācijas jautājumu veltītajā darba grupā, kas notika 2020.gada 13.maijā, kurā, saistībā ar papildu adreses diasporai piemērošanas jautājumiem, piedalījās Izglītības un zinātnes ministrijas, Vides aizsardzības un reģionālās attīstības ministrijas, Labklājības ministrijas, Sabiedrības integrācijas fonda, Latvijas investīciju un attīstības aģentūras, Nodarbinātības valsts aģentūras, Latvijas Pašvaldību savienības, Iekšlietu ministrijas un Veselības ministrijas eksperti, kā arī Eiropas Latviešu apvienības, Pasaules Brīvo latviešu apvienības un citu nevalstisko organizāciju pārstāvji. Priekšlikumu izskatīšana tiks turpināta tuvākajās remigrācijas darba grupās, un diskusiju rezultātā atbalstītie priekšlikumi tiks iekļauti *Rīcības plānā darbam ar diasporu 2021.-2023.gadiem* plānotajos pasākumos.